CELEX: 52021PC0147
Language: et
Date: 2021-03-29
Title: Ettepanek: NÕUKOGU RAKENDUSOTSUS, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,29.3.2021
            COM(2021) 147 final
            2021/0073(NLE)
            Ettepanek:
            NÕUKOGU RAKENDUSOTSUS, 
            millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidmist või maksustamise vältimist.
            
            
               Komisjonis 20. oktoobril 2020 registreeritud kirjas taotles Malta luba tõsta kehtiva meetmega (millega tehakse erand käibemaksudirektiivi artiklist 287) ette nähtud künnist kuni 31. detsembrini 2024, et võimaldada käibemaksuvabastust sellistele maksukohustuslastele, kelle aastakäive ei ületa 30 000 eurot. Komisjon palus täiendavat teavet komisjonis 9. novembril 2020 registreeritud kirjas esitatud taotluse kohta.
            
            
               Käibemaksudirektiivi artikli 395 lõike 2 kohaselt teavitas komisjon 17. detsembril 2020. aasta kirjas teisi liikmesriike Malta taotlusest. Komisjon teatas 18. detsembril 2020. aasta kirjas Maltale, et tal on taotluse hindamiseks kogu vajalik teave.
            
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab, et maksukohustuslane ei pea oma tarnete eest käibemaksu võtma ning järelikult ei saa ta käibemaksu sisenditelt maha arvata.
               
            
            
               Käibemaksudirektiivi artikli 287 kohaselt võivad liikmesriigid, kes ühinesid pärast 1. jaanuari 1978, kohaldada maksuvabastust maksukohustuslaste suhtes, kelle aastakäive riigi vääringus nende ühinemiskuupäeval kehtinud vahetuskursi kohaselt ei ületa kõnealuses sättes nimetatud summasid. Maltas hakati eurot kasutama 1. jaanuaril 2008. 
            
            
               Vastavalt käibemaksudirektiivi artikli 287 punktile 13 võib Malta kohaldada käibemaksuvabastust kolme liiki maksukohustuslaste suhtes: maksukohustuslased, kelle aastakäive ei ületa 37 000 eurot, kui nende majandustegevus seisneb peamiselt kaupade müügis; maksukohustuslased, kelle aastakäive ei ületa 24 300 eurot, kui nende majandustegevus seisneb peamiselt madala lisandväärtusega (kallite sisenditega) teenuste osutamises, ning muudel juhtudel maksukohustuslased, kelle aastakäive ei ületa 14 600 eurot, eelkõige teenuseosutajad, kes osutavad kõrge lisandväärtusega (odavate sisenditega) teenuseid.
            
            
               Malta ühinemisest saadik on riik kasutanud seda sätet, et aidata väikeettevõtjaid ja innustada uusi ettevõtjaid ettevõtlusega tegelema. See on olnud kasulik lihtsustamismeede, kuna sellega on vabastatud mitmest käibemaksukohustusest ettevõtjad, kelle aastakäive jääb allapoole teatavat künnist, ning nende tegevuskulud on tänu sellele vähenenud. Samas on meetme mõju tuludele olnud tähtsusetu. Malta valitsus on kohustunud ka edaspidi kohaldama väikeettevõtjate kohustuste lihtsustamiseks võetud meetmeid kooskõlas väikeettevõtjaid käsitlevate Euroopa Liidu eesmärkidega, mis on esitatud komisjoni teatises „Kõigepealt mõtle väikestele“ – Euroopa väikeettevõtlusalgatus „Small Business Act“
                  2
               .
            
            
               Selleks lubati Maltal rakendusotsusega (EL) 2018/279 suurendada väikseima käibega kategooria jaoks künnist 14 600 eurolt 20 000 eurole ning kohaldada seda meedet kuni 20. veebruarini 2018. Nõukogu 3. novembri 2020. aasta rakendusotsusega (EL) 2020/1662
                  3
                lubati Maltal jätkata selle meetme kohaldamist kuni 31. detsembrini 2024. 
            
            
               Kõnealuse erimeetme
                  4
                vastuvõtmine ja hilisem ülevõtmine siseriiklikku õigusesse 1. juulil 2018 tõi kaasa selle, et enam kui 1 262 väikeettevõtjat saavad kasu suuremast aastakäibe künnisest selles VKEde jaoks mõeldud lihtsustamiskorra kategoorias.
            
            
               
                  Künnise tõstmine 30 000 euroni maksukohustuslaste puhul, kelle majandustegevus seisneb peamiselt madala lisandväärtusega (kallite sisenditega) teenuste osutamises või kõrge lisandväärtusega (odavate sisendiga) teenuste osutamises, vähendab eeldatavalt erikorra kohaldamisalasse kuuluvate ettevõtjate, eelkõige mikroettevõtjate halduskoormust märkimisväärselt, vabastades nad tavapärase käibemaksukorra kohastest käibemaksukohustustest, näiteks käibemaksuarvestuse pidamisest või käibemaksudeklaratsioonide esitamisest. 
               
            
            
               Erimeede on oluliselt vähendanud paljude eespool nimetatud Malta väikeettevõtjate halduskoormust ja kulusid. Lisaks on erimeetme kohaldamine võimaldanud Maltal eraldada rohkem vahendeid käibemaksupettuste vastaseks võitluseks ja praeguse käibemaksusüsteemi tõhusamaks rakendamiseks.
            
            
               Kõnealune väikeettevõtjate kohustusi lihtsustav erimeede on kooskõlas väikeettevõtjaid käsitlevate Euroopa Liidu eesmärkidega.
            
            
               
                  Seega on asjakohane anda Maltale luba jätkata erimeetme kohaldamist kuni 31. detsembrini 2024. 
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Erimeede on kooskõlas nõukogu direktiivi (EL) 2020/285
                     5
                   (millega muudetakse käibemaksudirektiivi artikleid 281–294 väikeettevõtete erikorra osas) põhimõtetega, mis tulenevad käibemaksu tegevuskavast,
                     6
                   ning selle eesmärk on luua nende ettevõtjate jaoks ajakohane lihtsustatud kord. Eelkõige püütakse sellega vähendada käibemaksunõuete täitmisega seotud kulusid ja konkurentsimoonutusi nii riigis kui ka ELi tasandil, vähendada künniseefekti negatiivset mõju ning lihtsustada ettevõtjatel nõuete täitmist ja maksuhalduritel järelevalve tegemist.
               
            
         
         
            
               
                  Lisaks on 30 000 euro suurune künnis kooskõlas direktiiviga (EL) 2020/285, kuna see võimaldab liikmesriikidel kehtestada käibemaksuvabastuse jaoks nõutava aastakäibe künnise, mis ei ületa 85 000 eurot (või sellega samaväärset summat riigi vääringus).
               
               
                  Sarnaseid erandeid, millega vabastatakse käibemaksust maksukohustuslased, kelle aastakäive jääb allapoole teatavat künnist, nagu on sätestatud käibemaksudirektiivi artiklites 285 ja 287, on tehtud ka teistele liikmesriikidele. Madalmaadel
                     7
                   lubati kohaldada 25 000 euro suurust künnist; Itaalial
                     8
                   30 000 euro suurust künnist; Luksemburgil
                     9
                   35 000 euro suurust künnist; Lätil
                     10
                  , Poolal
                     11
                   ja Eestil
                     12
                   40 000 euro suurust künnist; Horvaatial
                     13
                   45 000 euro suurust künnist ning Leedul
                     14
                   55 000 euro suurust künnist. Ungaril
                     15
                   48 000 euro suurust künnist; Sloveenial
                     16
                   50 000 euro suurust künnist ning Rumeenial
                     17
                   88 500 euro suurust künnist.
               
               
                  Nagu juba mainitud, peaks käibemaksudirektiivi kohaldamisega seotud erandite kehtivus olema alati ajaliselt piiratud, et oleks võimalik hinnata nende mõju. Malta taotletud erimeetme kehtivusaja pikendamine kuni 31. detsembrini 2024 on kooskõlas väikeste ja keskmise suurusega ettevõtjate jaoks lihtsamaid käibemaksueeskirju kehtestava direktiivi (EL) 2020/285 kohaldamisega alates 1. jaanuarist 2025. 
               
               
                  Kavandatud meede on seega kooskõlas käibemaksudirektiivi sätetega.
               
            
            
               •Kooskõla muude liidu tegevuspõhimõtetega
            
            
               
                  Komisjon on oma iga-aastastes tööprogrammides pidevalt rõhutanud, et väikeettevõtjate jaoks on vaja kehtestada lihtsamad eeskirjad. Sellega seoses viidatakse komisjoni 2020. aasta tööprogrammis
                     18
                   sihtotstarbelisele VKEde strateegiale, mis lihtsustab väikeste ja keskmise suurusega ettevõtjate tegevust, kasvamist ja laienemist. Erandmeede on nende eesmärkidega kooskõlas eelarve-eeskirjade osas. Meede on kooskõlas komisjoni 2017. aasta tööprogrammiga
                     19
                  , milles märgiti, et väikeettevõtjate käibemaksukohustuse täitmisega seotud halduskoormus on suur ning tehnilised uuendused tekitavad tõhusa maksukogumise jaoks uusi väljakutseid, ja rõhutati vajadust lihtsustada väiksemate ettevõtjate jaoks käibemaksukorda.
               
               
                  Samuti on meede kooskõlas 2015. aasta ühtse turu strateegiaga,
                     20
                   milles komisjon seadis eesmärgiks aidata väikestel ja keskmise suurusega ettevõtjatel kasvada, muu hulgas vähendades halduskoormust, mis takistab neil ühtse turu võimaluste täielikku ärakasutamist. See on ka kooskõlas lähenemisviisiga, mida komisjon järgis 2013. aasta teatises „Tegevuskava „Ettevõtlus 2020“: Ettevõtlikkuse taaselavdamine Euroopas“,
                     21
                   milles rõhutati vajadust lihtsustada maksualaseid õigusakte väikeettevõtjate jaoks.
               
               
                  Lisaks on meede kooskõlas ELi poliitikaga, mis käsitleb väikesi ja keskmise suurusega ettevõtjaid ning mida on kirjeldatud 2016. aasta teatises idufirmade kohta ja 2008. aasta teatises
                     22
                   „Kõigepealt mõtle väikestele“ – Euroopa väikeettevõtlusalgatus „Small Business Act“,
                     23
                   milles kutsuti liikmesriike üles võtma õigusaktide väljatöötamisel arvesse VKEde eripära ja lihtsustama olemasolevat regulatiivset keskkonda
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Seepärast subsidiaarsuse põhimõtet ei kohaldata.
               
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata kohustusi.
            
            
               Erandi piiratud ulatust arvestades on erimeede proportsionaalne taotletava eesmärgiga lihtsustada maksukogumist väikeste maksukohustuslaste ja maksuhalduri jaoks.
            
            
               •Vahendi valik
            
            
               
                  Kavandatud õigusakt: nõukogu rakendusotsus.
               
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, kuna selle saab adresseerida ühele liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
         
         
            
               •Konsulteerimine sidusrühmadega
            
            
               
                  Sidusrühmadega ei konsulteeritud. Käesolev ettepanek põhineb Malta esitatud taotlusel ja käsitleb ainult kõnealust konkreetset liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõjuhinnang
            
            
               
                  Nõukogu rakendusotsuse ettepaneku eesmärk on suurendada praegust maksuvabastuse künnist 20 000 eurolt 30 000 eurole. Künnise tõstmine on lihtsustamismeede, millega vabastatakse mitmest käibemaksukohustusest ettevõtjad, kelle aastakäive ei ületa 30 000 eurot. See võib aidata vähendada varasemaga võrreldes veel paljude maksukohustuslaste ja sellest tulenevalt ka maksuhalduri halduskoormust.
               
               
                  2019. aasta andmete kohaselt võib see künnise tõstmine mõjutada potentsiaalselt 1 764 maksumaksjat, kes osutavad kõrge lisandväärtusega (odavate sisenditega) teenuseid, ja 237 maksumaksjat, kes osutavad madala lisandväärtusega (kallite sisenditega) teenuseid.
               
               
                  Malta ametiasutused teatasid, et praegu kasutavad väikeettevõtjate erikorda ja maksuvabastust 34 585 kauplejat ning et künnise tõstmisega võib nende arv suureneda 36 586 maksumaksjani.
               
               
                  Väikeettevõtjate erikorra kohaldamisalasse kuuluvate maksumaksjate osakaal, kes potentsiaalselt 30 000 euro suurust künnist kasutaks, oleks Malta maksumaksjate koguarvuga võrreldes 34 %.
               
               
                  Väikeettevõtjate erikorra kohaselt 2019. aastal lihtsustatud korras esitatud käibedeklaratsioonide alusel on hinnanguline käibemaksu kogusumma, mis on arvutatud hariliku määra alusel ja mida peetakse kogumata käibemaksuks (kuna see oli alla 20 000 eurose künnise), ligikaudu 11,4 miljonit eurot, mis on 1,2 % 2019. aastal Maltal käibemaksust laekunud kogutulust (944,7 miljonit eurot), nagu nähtub kättesaadavatest ametlikest andmetest.
               
               
                  Tõstes künnise 30 000 euroni nii madala lisandväärtusega (kallite sisenditega) teenuste kui ka kõrge lisandväärtusega (odavate sisenditega) teenuste osutamise puhul, võib kogumata käibemaksu summa suureneda ligikaudu 3,3 miljoni euro võrra, mida võib hinnanguliselt pidada 0,35 % kasvuks. 
               
               
                  Isikud, kelle maksustatav käive ei ületa künnist, ei pea end registreerima käibemaksukohustuslasena ning seega nende halduskoormus meetme tulemusena väheneb, kuna nad ei pea pidama käibemaksuarvestust ega esitama käibedeklaratsiooni. Ka maksuhaldurite töökoormus väheneb. Sellel võib olla positiivne mõju praegu Maltal käibemaksukohustuslasena registreeritud maksukohustuslaste halduskoormuse vähenemisele ja maksuhaldusele. 
               
            
            
               Malta käibemaksutulu mõju eelarvele ei ole toonud kaasa riigieelarve vähenemist. 
            
            
               •Põhiõigused
            
            
               
                  Ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               Ettepanekul puudub mõju ELi eelarvele, sest Malta arvutab välja nõukogu määruse (EMÜ, Euratom) nr 1553/89 artikli 6 kohase hüvitise.
            
            
               2021/0073 (NLE)
            
            
               Ettepanek:
            
            
               NÕUKOGU RAKENDUSOTSUS,
            
         
         
            
               millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi
                  24
               , eriti selle artikli 395 lõike 1 esimest lõiku, 
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Direktiivi 2006/112/EÜ artikli 287 punkti 13 kohaselt võib Malta kohaldada käibemaksuvabastust kolme järgmisesse kategooriasse kuuluvate maksukohustuslaste suhtes: maksukohustuslased, kelle aastakäive ei ületa 37 000 eurot, kui nende majandustegevus seisneb peamiselt kaupade müügis; maksukohustuslased, kelle aastakäive ei ületa 24 300 eurot, kui nende majandustegevus seisneb peamiselt madala lisandväärtusega (kallite sisenditega) teenuste osutamises, ning muudel juhtudel maksukohustuslased, kelle aastakäive ei ületa 14 600 eurot, st teenuseosutajad, kes osutavad kõrge lisandväärtusega (odavate sisenditega) teenuseid.
            
            
               (2)Nõukogu rakendusotsusega (EL) 2018/279
                  25
                lubatakse Maltal kohaldada kuni 31. detsembrini 2024 erimeedet, millega tehakse erand direktiivi 2006/112/EÜ artiklist 287, kohaldades käibemaksuvabastust nende maksukohustuslaste suhtes, kelle majandustegevus seisneb peamiselt kõrge lisandväärtusega (odavate sisenditega) teenuste osutamises ja kelle aastakäive ei ületa 20 000 eurot. 
            
            
               (3)Komisjonis 20. oktoobril 2020 registreeritud kirjas taotles Malta luba kohaldada kuni 31. detsembrini 2024 meedet, millega tehakse erand direktiivi 2006/112/EÜ artiklist 287 ja lubatakse Maltal kohaldada käibemaksuvabastust selliste maksukohustuslaste suhtes, kelle majandustegevus seisneb peamiselt madala lisandväärtusega (kallite sisenditega) teenuste osutamises või kõrge lisandväärtusega (odavate sisenditega) teenuste osutamises ja kelle aastakäive ei ületa 30 000 eurot (edaspidi „erimeede“). Komisjon palus täiendavat teavet komisjonis 9. novembril 2020 registreeritud kirjas esitatud taotluse kohta.
            
            
               (4)Komisjon edastas 17. detsembri 2020. aasta kirjaga Malta taotluse teistele liikmesriikidele vastavalt direktiivi 2006/112/EÜ artikli 395 lõike 2 teisele lõigule. Komisjon teatas 18. detsember 2020. aasta kirjaga Maltale, et tal on taotluse hindamiseks kogu vajalik teave.
            
            
               (5)Võttes arvesse, et kõrgema künnise kohaldamine vähendab eeldatavalt käibemaksukohustusi ning seega väikeettevõtjate halduskoormust ja nõuete täitmisega seotud kulusid ning lihtsustab maksuhaldurite jaoks käibemaksu kogumist, ja asjaolu, et selle mõju Maltas lõpptarbimise etapis kogutud käibemaksutulu kogusummale on tühine, tuleks Maltal lubada erimeedet kohaldada.
            
            
               (6)Erimeetme kohaldamine ei mõjuta käibemaksust saadavaid liidu omavahendeid, kuna Malta arvutab välja nõukogu määruse (EMÜ, Euratom) nr 1553/89
                  26
                artikli 6 kohase hüvitise.
            
            
               (7)Erimeetme kohaldamise loa pikendamine peaks olema ajaliselt piiratud. Tähtaeg peaks olema piisav, et võimaldada hinnata künnise tõhusust ja asjakohasust. Lisaks jäetakse nõukogu direktiiviga (EL) 2020/285
                  27
               , millega nähakse väikeettevõtjatele ette lihtsamad käibemaksueeskirjad, alates 1. jaanuarist 2025 direktiivist 2006/112/EÜ välja artikkel 287. Seega on asjakohane anda Maltale luba jätkata erimeetme kohaldamist kuni 31. detsembrini 2024.
            
            
               (8)Seepärast tuleks rakendusotsus (EL) 2018/279 kehtetuks tunnistada.
            
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artikli 287 punktist 13 lubatakse Maltal kohaldada käibemaksuvabastust nende maksukohustuslaste suhtes, kelle majandustegevus seisneb peamiselt madala lisandväärtusega (kallite sisenditega) teenuste osutamises või kõrge lisandväärtusega (odavate sisenditega) teenuste osutamises ja kelle aastakäive ei ületa 30 000 eurot.
            
            
               Artikkel 2
            
            
               Rakendusotsus (EL) 2018/279 tunnistatakse kehtetuks. 
            
         
         
            
               Artikkel 3
            
            
               Käesolevat otsust kohaldatakse kuni 31. detsembrini 2024.
            
            
            
               Artikkel 4
            
            
               Käesolev otsus on adresseeritud Malta Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Komisjoni 25. juuni 2008. aasta teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele „Kõigepealt mõtle väikestele“ - Euroopa väikeettevõtlusalgatus „Small Business Act“, Brüssel, 25.6.2008, KOM(2008) 394.
               
               
                  
                     (3)
                  
                        Nõukogu 3. novembri 2020. aasta rakendusotsus (EL) 2020/1662, millega muudetakse rakendusotsust (EL) 2018/279, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 374, 10.11.2020, lk 6–7).
               
               
                  
                     (4)
                  
                        Nõukogu 20. veebruari 2018. aasta rakendusotsus (EL) 2018/279, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 54, 24.2.2018, lk 14–15).
               
               
                  
                     (5)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (6)
                  
                        Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta „Ühtse ELi käibemaksuala suunas – On aeg otsustada“ (COM(2016) 148 final).
               
               
                  
                     (7)
                  
                        Nõukogu 4. detsembri 2018. aasta rakendusotsus (EL) 2018/1904, mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 310, 6.12.2018, lk 25).
               
               
                  
                     (8)
                  
                        Nõukogu 8. novembri 2016. aasta rakendusotsus (EL) 2016/1988, millega muudetakse rakendusotsust 2013/678/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 11–12).
               
               
                  
                     (9)
                  
                        Nõukogu 19. detsembri 2019. aasta rakendusotsus (EL) 2019/2210, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 332, 23.12.2019, lk 155).
               
               
                  
                     (10)
                  
                        Nõukogu 18. detsembri 2017. aasta rakendusotsus (EL) 2017/2408, millega lubatakse Läti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 342, 21.12.2017, lk 8).
               
               
                  
                     (11)
                  
                        Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32).
               
               
                  
                     (12)
                  
                        Nõukogu 22. veebruari 2021. aasta rakendusotsus (EL) 2021/358, millega muudetakse rakendusotsust (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 69, 26.2.2021, lk 4).
               
               
                  
                     (13)
                  
                        Nõukogu 25. septembri 2017. aasta rakendusotsus (EL) 2017/1768, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 250, 28.9.2017, lk 71).
               
               
                  
                     (14)
                  
                        Nõukogu 22. jaanuari 2021. aasta rakendusotsus (EL) 2021/86, millega lubatakse Leedu Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 30, 28.1.2021, lk 2–3). 
               
               
                  
                     (15)
                  
                        Nõukogu 2. oktoobri 2018. aasta rakendusotsus (EL) 2018/1490, millega antakse Ungarile luba kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 252, 8.10.2018, lk 38).
               
               
                  
                     (16)
                  
                        Nõukogu 6. novembri 2018. aasta rakendusotsus (EL) 2018/1700, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 285, 13.11.2018, lk 78).
               
               
                  
                     (17)
                  
                        Nõukogu 4. septembri 2020. aasta rakendusotsus (EL) 2020/1260, millega muudetakse rakendusotsust (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 1–3). 
               
               
                  
                     (18)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Komisjoni 2020. aasta tööprogramm – Liit, mis seab kõrgemad sihid“ (COM(2020) 37 final).
               
               
                  
                     (19)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Komisjoni 2017. aasta tööprogramm“ (COM(2016) 710 final).
               
               
                  
                     (20)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Ühtse turu täiustamine: rohkem võimalusi inimestele ja ettevõtetele“ (COM(2015) 550 final).
               
               
                  
                     (21)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Tegevuskava „Ettevõtlus 2020“: Ettevõtlikkuse taaselavdamine Euroopas“ (COM(2012) 795 final).
               
               
                  
                     (22)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa uued liidrid: idu- ja kasvufirmade algatus“ (COM(2016) 733 final).
               
               
                  
                     (23)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „„Kõigepealt mõtle väikestele” – Euroopa väikeettevõtlusalgatus „Small Business Act““ (KOM(2008) 394 (lõplik)).
               
               
                  
                     (24)
                  
                        ELT L 347, 11.12.2006, lk 1.
               
               
                  
                     (25)
                  
                        Nõukogu 20. veebruari 2018. aasta rakendusotsus (EL) 2018/279, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 54, 24.2.2018, lk 14).
               
               
                  
                     (26)
                  
                        Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).
               
               
                  
                     (27)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).